Oos-Kaapse premier steun sy LUR vir gesondheid | Netwerk24
Oos-Kaapse premier steun sy LUR vir gesondheid
Deur Cara-Lee Dorfling 06 Mei 2020 16:24
Die beleërde Oos-Kaapse LUR vir gesondheid "bied die nodige leierskap".
Sindiswa Gomba, LUR vir gesondheid in die Oos-Kaap, Woensdag op 'n mediakonferensie in Oos-Londen waar 'n bykomende 31 voertuie aan die departement oorhandig is. Foto: Facebook, EC MEC Health
So het Oscar Mabuyane, Oos-Kaapse premier, gereageer ná die jongste beroep dat Sindiswa Gomba as LUR vir gesondheid afgedank word. Die DA is van voorneme om op die volgende virtuele sitting van die provinsiale wetgewer 'n mosie ter tafel te lê dat Gomba afgedank word, het Nqaba Bhanga, DA-leier in die Oos-Kaap, Maandag gesê.
Volgens Bhanga benodig die provinsie goeie leierskap in die gesondheidsdepartement, koördinering, beplanning en iemand met voldoende kennis om die pandemie die hoof te bied.
Die DA was een van minstens vier groepe wat die afgelope paar weke Gomba se kop eis.
Mabuyane sê in reaksie die LUR se bevoegdheid word op grond van haar werk beoordeel. Hy meen die saak moenie emosioneel of persoonlik hanteer word nie.
"Sy is relatief oukei om die nodige leierskap te bied in die sektor waarin sy is. Sy is minder as 'n jaar (in haar amp), soos baie van ons in die sesde administrasie, en ons word deur die koronavirus getoets."
Die Oos-Kaap doen daagliks verslag aan die nasionale departement en het volgens Mabuyane nog geen klagtes ontvang dat hulle nie in die pas met die nasionale vereistes of "traag" is nie, soos waarvan sommige hulle beskuldig nie.
"Ek glo nie (die saak) moet persoonlik raak nie. Sy is 'n leier in die sektor en ons moet vertroue hê."
Meer as 20 600 toetse is in die provinsie gedoen en 379 mense het van die virus herstel.
Gomba het Woensdag 'n mediakonferensie in Oos-Londen behartig, waartydens 31 bykomende voertuie aan die departement oorhandig is vir die stryd teen die virus, en gesê sy neem kennis van die kritiek teen haar en die departement.
"Ons verwelkom opbouende kritiek. Ons is nie kenners oor hoe om die virus te beveg nie – nes die res van die wêreld – en ons sal weer foute maak, maar ons is toegewyd om doeltreffende dienste te lewer wat die stryd teen die virus sal wen."
Volgens haar het die getal mense wat teen Dinsdag in die Oos-Kaap positief vir die virus getoets het, op 838 gestaan en die dodetal weens die virus op 18.
Gomba het Woensdag gesê terwyl die provinsie gereed maak vir 'n toename in positiewe gevalle, raak die rustyd vir medici en verpleegsters minder. "Ons wil nie hê hulle moet uitbrand nie, alle hande word benodig. Ons is proaktief en maak eerder gereed vir die ergste, as om onvoorbereid te wees."
In 'n poging om 'n groter kapasiteit op te bou, het Gomba Woensdag 'n beroep gedoen op werklose en gemeenskapdiensdokters wat by die stryd teen die virus betrokke wil raak, om die departement te kontak by callcentre@echealth.gov.za.